– Det føles nesten helt uvirkelig. Vennene mine mener det er helt latterlig, ler Teodor Steen Luisa.

Med sine 649 poeng leder han like godt hele det virtuelle spillet Fantasy Premier League etter åtte runder. Totalt er det 38 runder i en sesong.

Kort fortalt handler spillet om å velge ut de fotballspillerne man tror vil gjøre det best i den engelske toppdivisjonen. Poengsystemet avhenger av hvor godt spillerne gjør det i virkeligheten.

Det populære spillet har over 5,7 millioner spillere rundt om i verden.

FC Teo D'or, som er Teodor Steen Luisas lagnavn, topper sammenlagtlista i spillet Fantasy Premier League. Foto: Skjermdump

Spiller ikke med hjertet

23-åringen sier han ikke er den som bruker mest tid på Fantasy, men innrømmer at det går noen timer i uka.

Hans strategi er å ha god oversikt over kampprogrammet og tenke langt frem når han velger spillere.

Mange velger spillere med hjertet. Det gjør ikke Manchester United-supporteren fra Telemark.

– Det viktigste er å finne de spillerne som leverer flest målpoeng og de som holder nullen. Der er jeg kynisk, sier mannen som leder laget FC Teo D'or.

– Kan du vinne hele spillet?

– Jeg klarer ikke se for meg at jeg skal vinne hele spillet, men jeg har ambisjoner om å ligge i toppen. Jeg må bare kjøre på.

I videoen under kan du se hvordan Teodor Steen Luisa ville satt opp laget sitt før neste runde.

Se Teodors drømmelag Du trenger javascript for å se video.

Kjæresten: – Litt mye nå

Kjæresten hans, Frida Løyte Buer (22), hadde aldri hørt om fantasispillet før hun ble sammen med Teodor for ett år siden.

Hun er overrasket over hvor mye oppmerksomhet han har fått etter at han havnet øverst på sammenlagtlista etter forrige runde.

– Det er litt mye nå, men det er jo veldig moro, sier hun.

Hun er ikke redd for at spillet skal gå utover forholdet deres selv om han nå skal forsvare ledelsen sin.

Teodor Steen Luisa sammen med kjæresten Frida Løyte Buer. Hun synes det er stas at kjæresten topper sammenlagtlista i det populære spillet. Foto: Håkon Eliassen / NRK

Både journalister og ivrige spiller har nå kontaktet telemarkingen for å gratulere og be om tips.

Men tilbakemeldingene fra kameratene i vennegjengen har en litt annen tone.

– De unner meg ikke dette. De spiller jo selv, smiler 23-åringen.